Socijalistička radnička partija Hrvatske

Socijalistička radnička partija Hrvatske (SRP) je hrvatska stranka ljevice. Osnovana je 25. listopada 1997. godine, a registraciju pri Ministarsvu uprave Republike Hrvatske dobila je 4. veljače 1998. godine. U posebnim oblicima organiziranja – klubovima unutar partije, djeluju ljevičari raznih profila: socijalisti, socijaldemokrati, komunisti, kršćanski socijalisti i ekološki socijalisti, a u zajedničkom zalaganju za socijalističku budućnost Hrvatske u sklopu socijalističke budućnosti Europe i svijeta. Omladinska organizacija su Mladi Socijalisti Hrvatske.

Povijest 
Osnivač stranke i prvi predsjednik je Stipe Šuvar, koji na tom mjestu ostaje do travnja 2004. kada ga zamjenjuje Ivan Plješa.

SRP zajedno sa nizom organizacija i pojedinaca organizira 9. veljače 2008. prosvjed protiv preimenovanja Trga Maršala Tita u Kazališni trg.

Pred izbore za Europski parlament 2019. SRP je dogovorila koaliciju s Radničkom frontom.

Na predsjedničkim izborima 2019. ista koalicija je predložila Katarinu Peović kao prvog kandidata za predsjednika Republike Hrvatske koji zastupa otvoreno socijalističke ideje.

Program 
SRP redovito izlazi na parlamentarne izbore, jer političku borbu za socijalizam ne doživljava kao kratkoročno ulaganje, već ponajprije kao dio dugotrajnog političkog procesa u kojem se razvijaju različiti oblici konkretne političke i socijalne borbe za interese radničke klase, vršeći pritisak na ideologije nacionalizma, neoliberalizma i zagovornika antikomunizma uz snažno sudjelovanje političke religije, što po po njihovom mišljenju od radničkih partija traži stalnu prisutnost među radnicima i biračima. Stoga su na parlamentarnim izborima 2016. zahtijevali:

 Nacionalizaciju svih kapitalnih resursa: banke, telekomunikacije, naftna i farmaceutska industrija, elektroprivreda, željeznice, itd.
 Porez na promet, kao najvažniji element porezne politike, koji bi se, umjesto PDV-a, naplaćivao porezni prihod samo nakon ostvarenih transakcija (gotovinsko načelo), a ne po obračunskom načelu.
 Promjenu administrativno-teritorijalnog uređenja, odnosno ukidanje županija, te stvarna decentralizacija vlasti prema općinama s neposrednim oblicima odlučivanja građana – najviše 150 općina i 5 regija.
 Besplatno zdravstvo i školstvo sa solidarnim financiranjem zdravstvene zaštite i obrazovanja, za razliku od privatizacije zdravstva te za uvođenje kurikularne reforme.
 Izlazak Hrvatske iz Europske Unije. Čak iako su se kandidirali na izborima za Europski parlament 2019. kada su bili mišljenja da Europa mora ostati antifašistička, sekularna, a žene ravnopravne s muškarcima. Po njihovom stajalištu, Europska Unija se ne može popraviti, kao ni kapitalizam. Europu treba izgraditi na novim temeljima, tako da Europskom unijom ne dominira neoliberalna i privatna ekonomija koja, kako oni tvrde, na štetu radnika i njihove socijalne sigurnosti sve podređuje interesu privatnog profita.
 Raspuštanje NATO saveza i povlačenje svih NATO snaga kroz zatvaranje vojnih baza na stranom teritoriju. Uz to se zalaže za opće razoružanje, zajedno s trenutnim prestankom istraživanja i razvojem smrtonosnog oružja.

Uz to, SRP podržava povorku ponosa u cijeloj Hrvatskoj i zalaže se za sva ljudska prava i jednakost svih ljudi Hrvatske i svijeta. Sudjelovali su u Zagreb Prideu 2019 s još oko 7.000 drugih sudionika.

Struktura 

 Predsjednica: Vesna Konigsknecht
 Predsjednca Glavnog odbora: Vesna Ugrina

Publikacije 
Stranka je izdavala glasilo Socijalizam danas. Organizacija u Splitu izdaje vlastitu novinu Gariful (Karanfil), a Regionalna organizacija Istre glasilo "Socijalizam". Svi navedeni časopisi su dostupni i na Internetu.

Povezani članci 

 Mladi Socijalisti Hrvatske
 Nova komunistička partija Jugoslavije
 Radnička fronta

Vanjske poveznice 

 Službena stranica SRP
 Socijalizam danas

Izvori 

Političke stranke u Hrvatskoj
Komunističke partije u Hrvatskoj